Verdagtes vas vir KwaMashu-moordeDie KwaMashu-wooneenhede noord van Durban. Foto: http://ulwazi.org/ Kol. Jay Naicker, woordvoerder van die polisie, het gesê die vyf verdagtes, tussen 22 en 35 jaar, sal op 11 Augustus in die Ntuzuma-landdroshof verskyn. Twee mans is in Oktober 2014 binne ŉ week by die KwaMashu-wooneenhede vermoor. Mpilo Magubane (25) se liggaam is op 18 Oktober omstreeks 22:00 by ŉ huis in die gebied gekry. Hy is vermoedelik met ŉ skerp voorwerp doodgesteek. ŉ 29-jarige verdagte is vir die moord in hegtenis geneem. Op 24 Oktober is Senzo Shangase (24) se liggaam in dieselfde omgewing ontdek. Sy hande was agter sy rug vasgebind en hy is aangerand en aan die brand gesteek. Vier mans is vir Shangase se moord vasgetrek. Naicker het gesê daar sal ondersoek word of enige van die vyf verdagtes met ander moorde by die KwaMashu-wooneenhede verbind kan word.